Bittó Cigániková, Jana, poslankyňa NR SR (2022-06-23):
Ďakujem pekne. Chcem aj z tohto miesta poprosiť, vážené plénum, aby tento návrh zákona podporili. Takisto chcem poprosiť, aby podporili pozmeňujúci návrh pani Žitňanskej, ktorý jednoznačne prospieva pacientom. Takisto prvý pozmeňujúci návrh pani poslankyne Šebovej, ktorý hovorí o jednoprahovom vstupu liekov. Tu by som sa aj chcela poďakovať Marekovi Krajčímu osobne, pretože bolo preňho veľmi dôležité, aby tie pravidlá boli férové a najprv o tom nechcel ani počuť, nakoniec sme dokázali nájsť všetci kompromis, s ktorým súhlasilo aj hnutie OĽANO a keďže my rešpektujeme koaličnú zmluvu a partnerov, tak v živote by sme si nedovolili povedať niečo, s čím nesúhlasia, tak preto je pre nás veľmi cenné a dôležité, že teda sme získali aj súhlas OĽANO a že teda tento návrh bol podaný, bude veľmi prospešný naozaj pre pacientov, čiže tu nie je o čom debata. No a teraz druhý pozmeňujúci návrh, ktorý teraz prečítala Zuzka Šebová. Zuzi, ty sa fakt necháš do všetkého namočiť. Chcem teraz poprosiť, vážené plénum, aby spozornelo pri tom druhom návrhu, ktorý teda môže vyzerať dobre, a to je konkrétne to, že vlastne originálne farmafirmy, v prípade že sem príde generikum, my máme vlastne, my sme teraz zaviedli povinnosť, ten jednoprahový vstup je o tom, že keď sem prichádza generikum, teda je to úplne to isté medicínsky, obsahom, účinnou látkou všetkým, inak by to nemohlo byť stanovené ako generikum, tak keď prichádza na trh, tak má povinnosť dať zľavu 49 %. Doteraz to bolo tak, že vstupoval v troch prahoch, to znamená, prvé generikum dalo zľavu 45 %, druhé viac, tretie viac. My sme tento trojprahový vstup teraz zrušili preto, lebo to bolo veľmi komplikované. Tie lieky nám sem nevstupovali a bolo to vidieť na dátach, dali sme jednoprahový vstup, ale hneď od nich pýtame akoby väčšiu zľavu. Je to, samozrejme, kvôli tomu, aby sme ušetrili peniaze, ktoré potom môžu ísť na liečbu iných. To je ten prvý pozmeňovák, ktorý je veľmi správny. No a teraz, čo sa stane, je, že je tu originálna farmafirma, ktorá má tzv. patent, je to vlastne mediálna autorizácia, ale my to voláme patent, keď sa tento patent skončí, až vtedy môžu farmafirmy akoby vyrábať ten rovnaký liek, ony to normálne rozdrvia a analyzujú a na úrovni molekúl zložia v podstate to isté. To, samozrejme, tým pádom aj robí to isté, funguje to takisto, lieči to rovnakú diagnózu, ale majú zo zákona povinnosť dať polovičnú cenu, tých 49 %, hej. To, keď sem vstupujú, to, samozrejme, je veľmi náročné. Je to byrokratický proces, je to veľmi časovo náročný proces, chce to ľudí, chce to peniaze, oni vlastne musia dokladovať, aký majú, aký majú účinok. Je to šialená tortúra, hej. Vstupujú na malý trh, Slovensko je malý trh, takže už sami osebe sme v nevýhode oproti veľkým trhom, kde, samozrejme, tie firmy zarobia viac, ako keď predajú lieky u nás na tom malom trhu. No a teraz čo sa stane? Vďaka druhému pozmeňováku je vlastne to, že my sme umožnili tým originálnym farmafirmám, ktoré boli vlastne 10-15 rokov monopolom a určovali si tú vysokú cenu, tak napriek tomu, že prišlo generikum a znížilo tú cenu o polovicu, tak my sme umožnili originalistom znížiť akoby pacientovi tú cenu, to je ten fixný doplatok. A tá možnosť, aby vlastne oni neznížia tú cenu reálne, ale v podstate dajú akoby úľavu, aby som to povedala nejak ľudsky, dajú úľavu tomu pacientovi. Povedia, že síce je cena vyššia, ale nemusíš nám toľko platiť, stačí, keď nám zaplatíš na úrovni toho generického lieku. Znie to super, že? Však nebudú musieť mať doplatky, kto by to nechcel? Len taký malý háčik to má. Prečo by sem tí generici išli, prosím vás? Prečo by absolvovali celú tú tortúru, keď na konci sa stane to, že vlastne oni to celé absolvujú a jasné, že na konci, však ten originalista to nespraví skôr, ako bude musieť, prečo by dával zľavu len tak, keď je monopolom, keď môže zarobiť milióny, nedá tú zľavu, dá ju až vtedy, keď príde to generikum, lebo vtedy je prinútený konkurenciou, generikum zníži o polovicu cenu a nikto nebude chcieť doplácať polovicu na liek. Čiže jasné, že potom tí pacienti si vyberajú to generikum. Ale v tom momente, ako príde generikum, si povie, si povie originalista, no ja nechcem prísť o ten trhový podiel, že čo som blázon, ja tiež znížim tú cenu vo výsledku. Ono je to teda úľava, ale v podstate vo výsledku pre pacienta to znamená, že nebude doplatok. A aký má pacient dôvod prechádzať na iný liek, však roky je zvyknutý na nejaký, má nejakú krabičku, nejaký názov, on nepôjde na iný liek a toto spôsobí, toto pre pacienta môže znieť, že fajn. Ale toto, priatelia, spôsobí, že ten generický liek sem ani nepríde. Toto spôsobí, tento pozmeňovák spôsobí, že sem vôbec nepríde na trh, že my tu budeme mať len originalistov. Toto je pozmeňovák, ktorý sa veľmi, veľmi oplatí originálnym farmafirmám. My sa tu bavíme o desiatkach, stovkách miliónov eur. Ja viem, že ten zámer je dobrý, ježišmária, však môžem mať doplatok až 39 eura viacej, ale zároveň to nie je pravda, že ten pacient má doplatok, lebo zároveň predsa toto vzniká táto situácia iba vtedy, ak je tu generikum, ktoré robí to isté a je bezplatné, je zadarmo. Tak prečo sa snažíme zabrániť tomu, aby vznikol takýto cenový rozdiel, ktorý vlastne akýmsi spôsobom pomáha tomu, že akýmsi, veľmi výrazným, pomáha tomu, aby sem tí generici prišli. Prečo by sem oni chodili a absolvovali tu ekonomickú, časovú, náročnú byrokratickú tortúru, keď na konci, aj keď nebudú mať žiadny marketer, žiadny podiel na trhu. Ja viem že to je dobre myslené, ale akože toto je tak strašne zlá vec a viem, že za tým je Marek. A ja teda podozrievam nášho bývalého ministra zdravotníctva, že on teda akože neverí generikám. Ja som si to už niekoľkokrát overila. Marek, že to je problém? Že ty neveríš, že to generikum je rovnako kvalitné ako originál. A ty teda si myslíš, že tí pacienti by mali mať aj ten originál, že tu desať rokov zarábali milióny, však v poriadku, ja som za nich vďačná, to akože zas neberme, to farmafirmy sú klenot, ony nás tu reálne liečia, zachraňujú nám životy. Ale oni sa, samozrejme, tak ako všetci, správajú biznisovo. Ony keď môžu zarobiť milióny, tak prečo by to hodili oknom. No nie. A teraz akože celý problém je vlastne v tom, že náš bývalý minister zdravotníctva popiera podľa mňa vedecké dôkazy o tom, že generikum je rovnako kvalitné, rovnako výhodné a rovnako dobré pre toho pacienta. Lebo ak nie, tak mi vysvetli ten dôvod, prečo to tam pcháš, prečo si to na Šebovú hodil, že vlastne je tu liek, čo robí to isté, len bez doplatku, ale trváš na tom, aby aj tí originalisti mohli dať tú istú zľavu. V poriadku akože. A tá zámienka má byť, že aby ten pacient nedoplácal. Marek, nedochádza ti, že sem nepríde to generikum? Že budeme platiť o 49 % viac za lieky zbytočne? Za tie peniaze sme mohli nakúpiť ďalšie lieky. To, čo ste spravili vecne, je, je katastrofa. Druhá vec, akože to už menej ľudí zaujíma, je tá vaša ignorácia pravidiel, kam až ide. To je neuveriteľné. Po včerajšku, vy dnes predložíte pozmeňovák, s ktorým zásadne nesúhlasíme. Tá zmena je tam celú dobu od prvého čítania. A vy večer predtým alebo deň predtým dáte pozmeňovák, ktorý nikto nevidel, s nikým ste sa o ňom nebavili, ani koaliční partneri ho nevideli. Nevidel ho ani sektor. Obidvaja ste mali možnosť komunikovať s celým sektorom, lebo ja som vám to umožnila. Vďaka tomu vznikli tie pozmeňováky. Tak ste to prečo nevytiahli, Marek? Prečo tam si to nediskutoval s tými ľuďmi, ktorí mohli oponovať? Zbabelo deň predtým. A keď vám napíšem, že s tým nesúhlasím, tak ty mi odpíšeš že tuto Boris Kollár a Igor Matovič nesúhlasia s mojím vetom, s mojím nesúhlasom. Ignorácia koaličnej zmluvy, dobre. Toto môže byť ľuďom jedno, to poukazuje na váš charakter, ale vecne, to, čo ste spravili s tými, s tým, že ste umožnili ten doplatok znižovať, môže znieť dobre, ale vo výsledku vám hovorím, ste pomohli originalistom zarábať milióny eur na úkor pacientov. Je to veľká chyba a pokazili ste celý ten proces. Je to od vás nekorektné, lebo tá debata bola férová, bola, bola vecná, bola dobrá a mali sme na všetkom zhodu, okrem tohto. Tak vám teda gratulujem k vášmu výkonu. Prosím, vážené plénum, aby ten druhý pozmeňovák v žiadnom prípade nepodporilo. Naozaj to vyzerá dobre, ale neurobí to dobrotu. Naopak, veľmi to uškodí. A keď sa podarí ten, ja budem určite hlasovať za návrh zákona ako taký celok, to je jedno, či prejde, alebo neprejde ten druhý. Vo výsledku ten návrh zákona je tak dobrý, že aj tak ho treba podporiť. Ale ten druhý pozmeňovák pani Šebovej šialene kazí ten celkový efekt, ten celkový dojem a upozorňujem na to, práve preto je daný na poslednú chvíľu a ten proces je takýto, lebo jednoducho pán Krajčí veľmi dobre vedel, že tu bude problém a že tie argumenty v neprospech tohto návrhu zákona sú. A považujeme za nekorektné, že si to hodil na Zuzku Šebovú, Marek. Ďakujem pekne.